
CRITONI 

[sau Despre datorie, dialog etic]? 

SOCRATE CRITON 

SOCRATE Ce-i cu line aici atît de devreme, Criton? Sau o fi 
tirziu? 

CRITON E foarte devreme. 

SOCRATE S-a luminat de ziuă? 

CRITON Abia mijesc zorile. 

SOCRATE Şi cum de s-a înduplecat paznicul închisorii să te 
lase să intri? 

CRITON Am fost de-atitea ori pe-aici, Socrate, încît mă ştie 
bine; şi-apoi, l-am îmbunat şi eu cu ceva. 

SOCRATE Spune-mi, ai venit chiar acum sau eşti aici mai de 
mult? 

CRITON Mai de mult. 

SOCRATE Atunci de ce nu m-ai trezit şi-ai aşteptat atita, 
şezînd lîngă mine fără un cuvînt? 

CRITON îţi spun drept, Socrate, nici eu n-aş fi vrut să stau de 
veghe atita, îndurerat cum sînt, dar eram uimit văzindu-te cît de 
lin dormi şi dinadins nu te-am trezit, ca să-ţi petreci aceste clipe 
cît mai tihnit cu putinţă. De fapt te-am admirat adesea şi mai 
înainte pentru firea ta, dar ca acum, de cînd cu nenorocirea 
aceasta, niciodată; o înduri cu atita uşurinţă şi seninătate! 

SOCRATE Dar bine, Criton, cum mi-ar sta la anii mei, să-mi 
pară rău că trebuie să mor? N-ar fi absurd? 

CRITON Dragul meu Socrate, nenorociri ca aceasta se c abat 
şi asupra altora de seama ta şi totuşi virsta nu le dă deloc 
detaşarea de a-şi primi cu resemnare soarta. 

SOCRATE E drept. Dar tot nu mi-ai spus de ce-ai venit aşa 
devreme? 

CRITON Ca să-ţi aduc o veste tristă, greu de îndurat; tristă şi 
greu de îndurat nu pentru tine, din cîte văd, ci pentru mine şi 
toţi prietenii tăi; şi poate pentru mine cel mai mult. 

SOCRATE Ce veste? S-a întors de la Delos corabia? 

CRITON Nu, încă nu, dar cred că va sosi astăzi din cîte spun 
nişte călători veniţi de la Sunion4 şi care au lăsat-o acolo. Nu 
încape deci îndoială că are să sosească astăzi şi că miine, 
Socrate, viaţa ta va trebui să se sfirşească. 

SOCRATE Intîmplă-se-ntr-un ceas bun, Criton. Aşa vor zeii, 


aşa să fie. Dar tot nu cred că va sosi azi. 

CRITON Ai vreun motiv? 

SOCRATE Am, şi-o să ţi-l spun. Trebuie să mor a doua zi după 
sosirea corăbiei, nu-i aşa? 

CRITON Magistraţii5 aşa spun. 

SOCRATE Bine, numai că eu, după cum spuneam, sînt 
convins că nu va sosi astăzi, ci miine. îţi spun asta luîndu-mă 
după un vis pe care l-am avut în noaptea aceasta, puţin mai 
înainte6; aşa că bine ai făcut că nu m-ai trezit. 

CRITON Ce vis? 

SOCRATE Se făcea că o femeie foarte frumoasă, 
înveşmiîntată în alb, venea spre mine şi chemîndu-mă, îmi 
spunea: Socrate, „tu în trei zile vei fi în ţara mănoasă, în Ftia"7. 

CRITON Ciudat vis, Socrate. 

SOCRATE Cred că e foarte limpede, Criton. 

CRITON Prea limpede, mă tem. Dar mai bine ascultă-mi 
sfatul, Socrate, minunatul meu prieten, ascultă-mi-l cît mai este 
vreme şi salvează-te; căci dacă vei muri, pe lingă faptul că pierd 
un prieten cum n-am să mai am altul vreodată, am să mai am 
de îndurat şi altă nenorocire, aceea că mulţi care nu ne cunosc 
bine nici pe mine, nici pe tine, vor crede că n-am făcut nimic ca 
să te salvez, deşi, cu oarecare cheltuială, mi-ar fi stat în putere. 
Şi ce reputaţie este mai ruşinoasă decit să treci în ochii lumii 
drept un om care îşi pune averea mai presus decit prietenii? 
Cum o să creadă ei, cei mulţi, că, în ciuda stăruitoarelor noastre 
îndemnuri, tu singur ai fost acela care ai refuzat să scapi de 
aici? 

SOCRATE De ce să ne pese, bunul meu Criton, de părerea 
celor mulţi? Oamenii cu judecată, singurii vrednici de luat în 
seamă, vor înţelege lucrurile aşa cum s-au petrecut cu adevărat. 

CRITON E adevărat, Socrate; şi totuşi sîntem nevoiţi să ţinem 
seama şi de părerea celor mulţi. lată, chiar împrejurarea de faţă 
dovedeşte limpede că, dacă li se vorbeşte urit despre cineva, 
sînt în stare nu de un rău oarecare, ci, poate, de cel mai mare 
dintre toate. 

SOCRATE Ce bine ar fi să fie aşa, Criton. Dacă cei mulţi ar 
putea fi în stare să facă răul cel mai mare, atunci ar fi în stare şi 
de cel mai mare bine8. Dar ei nu sînt în stare nici de una, nici de 
alta: nimeni nu a devenit înţelept sau nu şi-a pierdut 
înţelepciunea datorită lor; tot ce fac, fac la întîmplare. 


CRITON Să zicem că ai dreptate; spune-mi însă altceva 
Socrate: nu-i aşa că, refuzînd să pleci din închisoare, te gîndeşti 
la mine şi la ceilalţi prieteni ai tăi? Ori te temi poate că vom 
avea de suferit din pricina sicofanţilor9, care ne vor acuza că te- 
am răpit, silindu-ne astfel să pierdem fie întreaga noastră avere, 
fie bani şi poate chiar mai mult decit atit? Dacă de asta te temi, 
lasă grija asta la o parte; căci, ca să te salvăm, cred că sîntem 
datori să înfruntăm primejdia aceasta şi, dacă e nevoie, chiar 
una şi mai mare. Te rog ascultă-mă şi- fă cum spun. 

SOCRATE O, Criton, sigur că sînt îngrijorat de toate acestea şi 
de cite altele încă... 

CRITON Dar crede-mă, n-ai de ce să te temi. La urma urmei 
cei dispuşi să te salveze, scoţindu-te de aici, nici nu cer prea 
mult; iar sicofanţii ştii şi tu cît sînt de ieftini, nici pentru ei n-ar 
trebui bani prea mulţi. îţi stă la îndemiînă tot ce am şi cred c-ar fi 
de ajuns; dacă ţie însă, din prietenie pentru mine, îţi pare rău 
să-mi cheltuiesc averea, atunci să ştii că străinii care se află aici 
sînt gata s-o facă; unul dintre ei, Simmias tebanul, are la el toţi 
banii de care avem nevoie; nici Cebes n-ar precupeţi nimic, şi ca 
el mulţi alţiilO. Aşadar, repet, n-are rost ca, făcîndu-ţi astfel de 
gînduri să renunti la salvarea ta, nici să-ţi faci o grijă din faptul 
că, aşa cum spuneai la proces11, o dată plecat din Atena, nu ți- 
ai mai găsi rostul. Vei fi bine primit pretutindeni, oriunde te-ai 
duce. Dacă vrei să pleci în Tesalia12, prietenii mei de acolo te 
vor trata cu cea mai mare stimă şi te vor ocroti, astfel ca nimeni 
de acolo să nu-ţi poată face vreun rău. 

Şi încă ceva, Socrate; mi se pare că nu eşti îndreptăţit să faci 
ceea ce ai de gînd: să renunţi de bună voie la o salvare care îţi 
stă în putinţă; ba chiar aş zice că tu te străduieşti să ajungi 
exact acolo unde s-ar fi străduit şi chiar s-au străduit să te 
aducă duşmanii tăi, în dorinţa lor de a te nimici. Unde mai pui 
că, purtîndu-te astfel, îţi trădezi, mă tem, şi copiiil3: în loc să îi 
creşti şi să îi educi, făcîndu-i oameni întreg i, tu îi părăseşti, 
lăsîndu-i la voia întîmplării. Vor avea parte, fără îndoială, de 
soarta obişnuită a orfanilor lipsiţi de orice sprijin. Una din două: 
ori să n-ai copii, ori, dacă-i a i, să pătimeşti alături de ei, 
crescîndu-i şi educîndu-i; tu însă pari să fi ales calea cea mai 
uşoară, cînd tocmai tu ar trebui s-o alegi pe cea pe care ar 
alege-o orice bărbat vrednic şi plin de curaj, tocmai tu care 
susţii sus şi tare că preocuparea vieţii tale întregi a fost virtutea. 


în ce mă priveşte, îmi este ruşine, gîndindu-mă şi la tine şi la 
noi, prietenii tăi, cînd îmi dau seama că vom lăsa tuturora 
impresia că tot ce s-a petrecut se datorează laşităţii noastre: şi 
faptul că ai apărut în faţa tribunalului, putînd să nu apari, şi 
faptul că procesul s-a desfăşurat aşa cum s-a desfăşurat, şi 
deznodămiîntul acesta ridicol14; sînt sigur că toate acestea vor 
lăsa impresia că noi, ca nişte laşi şi nemernici, am fugit de 
primejdie şi nu te-am salvat, cum nu te-ai salvat nici tu însuţi, 
deşi, dacă eram cît de cît buni la ceva, puteam şi aveam 
mijloace s-o facem. Gîndeşte-te deci bine, Socrate, ca nu cumva 
nenorocirii să i se adauge ruşinea, a ta şi a noastră. Chibzuieşte, 
deşi nu mai e timpul să stai să chibzuieşti, ci ar trebui să fii gata 
hotărît. Nu mai e de şovăit: totul trebuie îndeplinit în noaptea 
care urmează. Dacă mai zăbovim, totul devine zadarnic, nu mai 
e ni mic de făcut. Te rog dar, Socrate, ascultă-mă şi fă neapărat 
ce-ţi spun. 

SOCRATE Dragul meu Criton, zelul tău ar fi demn de toată 
lauda, dacă ar fi îmbinat cu un anume grad de dreptate ; dacă 
nu, cu cît este mai mare, cu atît mă mîhneşte mai mult. De 
aceea sîntem datori să cercetăm dacă e bine sau nu să facem 
ce spui tu. Tu ştii că eu, întotdeauna, nu m-am lăsat convins 
decit de raţiunile care, după o examinare atentă, s-au dovedit a 
fi cele mai bune. Or, nu pot dezminţi acum principiile pe care le- 
am invocat altă dată numai pentru că mi s-a întîmplat ce mi s-a 
întîmplat; dimpotrivă, pot să spun că pentru mine ele au rămas 
neschimbate, şi că le preţuiesc ca şi înainte; iar dacă, în 
împrejurarea de faţă, nu vom putea formula altele mai bune, 
atunci poţi să fii convins că n-ai să-mi zdruncini hotărîrea chiar 
dacă ar căuta să ne sperie ca pe nişte copii, copleşindu-ne cu 
închisori, execuţii şi confiscări. Şi atunci care ar fi felul cel mai 
chibzuit de a judeca lucrurile? Ce-ar fi să ne întoarcem întîi la ce 
ai spus tu în legătură cu părerile oamenilor? Oare e adevărată, 
în toate împrejurările, afirmaţia că de unele păreri trebuie să 
ţinem seama, iar de altele nu? Sau a fost adevărată doar înainte 
de condamnarea mea15, iar acum se dovedeşte că a fost făcută 
doar aşa, într-o doară, de dragul vorbei, şi că de fapt nu era 
decit o joacă şi-o pălăvrăgeală? Ceea ce vreau eu, Criton, este 
să vedem împreună dacă, în raport cu împrejurarea de faţă, 
afirmaţia de atunci rămîne pentru mine adevărată sau nu, dacă 
ne luăm ziua bună de la ea sau îi păstrăm credinţă. Dacă nu mă 


înşel, oamenii care nu vorbesc doar ca să vorbească au susţinut 
de fiecare dată cam ce spuneam şi eu adineauri, şi anume că, 
dintre părerile oamenilor, unora trebuie să le acordăm 
importanţă, altora nu. Gîndeşte-te bine, nu crezi că e foarte 
adevărat? Doar tu, pe cît intră în firea lucrurilor omeneşti, nu 
eşti ameninţat să mori miine, situaţia în care mă aflu eu acum n- 
ar putea să-ţi descumpănească judecata. Gîndeşte-te deci: nu ţi 
se pare întemeiată afirmaţia că nu toate părerile oamenilor 
trebuie preţuite, ci unele da, altele nu? Ce zici? Nu e adevărat? 

CRITON Ba da. 

SOCRATE Şi nu crezi că trebuie preţuite cele bune, iar cele 
rele nu? 

CRITON Aşa cred. 

SOCRATE Şi nu sînt oare bune cele ale oamenilor cu minte şi 
rele ale celor fără minte? 

CRITON Cum altfel! 

SOCRATE Să vedem acum în ce fel s-a ajuns la aceste 
afirmaţii. Cineva care practică temeinic gimnastica ţine oare 
seama de landa, critica şi judecata oricărui om, sau numai de 
ale aceluia care este medic sau pedotrib? 

CRITON Numai de ale aceluia. 

SOCRATE Atunci el trebuie să se teamă numai de critica 
aceluia şi trebuie să se bucure numai de laudele lui, nu de ale 
altora. 

CRITON Desigur. 

SOCRATE Prin urmare el trebuie să se comporte, să se 
antreneze şi chiar să măniînce şi să bea numai după sfatul 
cunoscătorului şi specialistului, şi nu după al tuturor celorlalţi. 

CRITON Aşa este. 

SOCRATE Bine. Dar dacă, aşa stînd lucrurile, el nu ascultă de 
părerea lui şi îi nesocoteşte laudele, preţuind în schimb vorbele 
celor mulţi şi nepricepuţi, oare nu îi va merge rău? 

CRITON Cum să nu? 

SOCRATE Dar răul acesta în ce constă? La ce duce şi ce 
anume primejduieşte în cel ce nu ascultă? 

CRITON Trupul, de bună seamă, căci pe el îl vatămă. 

SOCRATE întocmai. Şi nu urmează oare că aşa se întîmplă şi 
cu toate celelalte lucruri, pe care nu le mai înşirăm acum, deci şi 
cu ceea ce este drept şi nedrept, urit şi frumos, bine şi rău, 
adică tocmai cu obiectul deliberării noastre? Trebuie oare să 


ascultăm şi să ne temem de părerea celor mulţi sau de cea a 
unui singur om, dacă el e cel ce se pricepe cu adevărat? ŞI, în 
acest caz, oare nu ne vom ruşina şi nu ne vom teme de el mai 
mult decît de toţi ceilalţi laolaltă? lar dacă nu îl vom urma, nu 
vom corupe oare şi nu vom pîngări acea parte din noi care ar fi 
putut deveni mai bună prin respectarea binelui, dar s-a pierdut 
prin nerespectarea lui?16 Sau poate asta nu contează? 

CRITON Ba dimpotrivă, Socrate, cred că tocmai asta 
contează. 

SOCRATE Să mergem mai departe: dacă, urmînd părerea 
unui nepriceput, distrugem ceea ce ar fi putut deveni mai bun 
printr-un regim sănătos, dar a fost stricat prin- tr-unul 
nesănătos, mai merită oare să trăim cu acea parte din noi 
vătămată? De trup vorbim, nu-i aşa? 

CRITON Da, de trup. 

SOCRATE Şi merită să trăim cu un trup chinuit de suferinţă şi 
bolnav? 

CRITON Hotărit, nu. 

SOCRATE Atunci crezi că merită să trăim dacă s-a alterat în 
noi acea parte pe care nedreptatea o înjoseşte şi dreptatea o 
înalţă?17 Sau poate partea aceasta a fiinţei noastre, indiferent 
cum îi spunem, sensibilă la dreptate şi la nedreptate, are în ochii 
noştri mai puţin preţ decit trupul? 

CRITON Hotărit, nu. 

SOCRATE Prin urmare acea parte este superioară corpului. 

CRITON Cu mult. 

SOCRATE Deci, dragul meu, nu trebuie să ne pese atit de 
mult de ceea ce vor spune despre noi cei mulţi, ci de ceea ceva 
spune cel care ştie ce este drept şi ce este nedrept, de el singur 
şi de adevărul însuşil8. Aşadar, vezi de la bun început că, 
îndemnîndu-mă să ţin seama de părerea mulţimii în privinţa a 
ceea ce este drept, frumos şi bun, sau dimpotrivă, mă îndrumai 
pe un drum greşit. Pe de altă parte, cineva ar putea foarte bine 
obiecta că mulţimea are puterea să ne trimită la moarte, nu-i 
aşa? 

CRITON Fără îndoială, Socrate. 

SOCRATE Aşa cred şi eu. Numai că, bunul meu prieten, asta 
nu schimbă nimic din ce am stabilit mai sus19. Şi acum mai 
gîndeşte-te la ceva: rămîne pentru noi adevărat sau nu că a trăi 
conform binelui trebuie să fie mai presus de a trăi pur şi simplu? 


CRITON Rămine adevărat. 

SOCRATE Şi rămîne oare adevărat sau nu că a trăi conform 
binelui este unul şi acelaşi lucru cu a trăi frumos şi drept? 

CRITON Rămine. 

SOCRATE Deci, dacă pînă aici sîntem de acord, trebuie să 
cercetăm dacă încercarea mea de a fugi de aici fără îngăduinţa 
atenienilor este un lucru drept sau nu? Dacă ne va părea drept, 
vom încerca; dacă nu, vom renunţa. 

lar cît priveşte gîndurile tale despre bani, reputaţie, creşterea 
copiilor, ia seama, Criton: este tocmai felul de a gîndi al acestei 
mulţimi care trimite cu mare uşurinţă un om la moarte şi care 
apoi, dacă i-ar sta în putere, l-ar reînvia cu aceeaşi nesăbuinţă. 
Dar noi, de vreme ce aşa rezultă din raţionamentul nostru, nu 
trebuie să cercetăm nimic altceva decit ceea ce am spus 
adineauri şi anume dacă,"'dînd celor ce mă vor scoate de aici 
bani şi alte dovezi de recunoştinţă, vom săvirşi un lucru drept, 
atit ei cît şi noi, sau dacă, procedînd aşa, nu cumva comitem 
ceva nedrept. Dacă se va dovedi că săvirşim un lucru nedrept, 
nu va trebui să ţinem seama nici de moarte, nici de orice altă 
suferinţă rezultind din acceptarea situaţiei de acum, ci numai de 
primejdia de a săvirşi un lucru nedrept. 

CRITON Pare să fie aşa cum spui tu, Socrate; atunci ce să 
facem? 

SOCRATE Să chibzuim, prietene, împreună şi dacă ai să-mi 
faci vreo obiecţie, fă-o, şi am să ţin seamă de ea; dar dacă nu, 
renunţă de pe acum, dragai meu, să-mi tot repeţi că trebuie să 
evadez. Căci, ca să consimt să fac asta, ţin foarte mult să mă 
convingi cu argumente. Aşadar gindeşte-te dacă eşti de acord 
ca principiul discuţiei noastre20 şi încearcă să răspunzi la ceea 
ce te voi întreba, din adîncul convingerii tale. 

CRITON Voi încerca, desigur. 

SOCRATE Admitem oare că nu trebuie în nici un fel să 
săvirşim cu bună ştiinţă o nedreptate? Sau putem crede că într- 
un anume fel ne e îngăduit s-o săvirşim, iar în altul nu? Ori 
poate admitem — aşa cum am căzut de acord adesea, şi mai de 
mult [şi adineauri]21 — că săvîrşirea unei nedreptăţi nu este, în 
nici un fel, nici ceva bun, nici ceva frumos? Să se fi spulberat 
oare în aceste puţine zile toate vechile noastre convingeri 
dobiîndite împreună? Am putut noi, Criton, la anii noştri, bătrîni 
cum sîntem, să ne amăgim atita vreme cu credinţa că discutăm 


serios, cînd de fapt noi eram aidoma unor copii? Sau poate 
totuşi ce ne spuneam noi pe atunci rămîne adevărat mai presus 
de orice, indiferent dacă mulţimea spune aşa sau altfel 

şi indiferent dacă trebuie să trecem prin încercări mai grele 
sau mai uşoare ca aceea de acum, şi anume că pentru acela 
care săvirşeşte o nedreptate aceasta este, fără excepţie, ceva 
rău şi înjositor? Ce crezi, admitem acest lucru sau nu? 

CRITON îl admitem. 

SOCRATE Aşadar, nedreptatea nu trebuie săvirşită cu nici un 
chip. 

CRITON Nu, cu nici un chip. 

SOCRATE Atunci trebuie să admitem că dacă cineva a fost 
nedreptăţit, nu se cuvine ca el să răspundă printr-o nedreptate, 
aşa cum cred cei mulţi, de vreme ce nedreptatea nu trebuie 
săvirşită cu nici un chip. 

CRITON Aşa se pare. 

SOCRATE Dar răul, ce crezi, Criton, trebuie să-l săviîrşim sau 
nu? 

CRITON Fără îndoială nu, Socrate. 

SOCRATE Dar să răspunzi la rău prin rău, aşa cum cred cei 
mulţi, de vreme ce răul nu trebuie făcut cu nici un chip, este 
oare un lucru drept sau nu? CRITON Nu este deloc drept. 

SOCRATE De bună seamă, fiindcă între a face rău cuiva şi a 
săvirşi o nedreptate nu este pare-se nici o deosebire. CRITON 
Aşa e. 

SOCRATE Prin urmare nu trebuie să răspunzi la o nedreptate 
cu alta, nici la rău cu rău, orice ţi-ar face cineva. Dar ia seama, 
Criton, să nu accepţi aceste principii dacă nu crezi cu adevărat 
în ele. Ştiu bine că sînt şi vor rămîne mereu puţini oamenii care 
să gindească în felul acesta. lar cei care gindesc aşa nu iau 
aceleaşi hotăriri cu cei care gindesc altfel, ba chiar, uitîndu-se 
unii la hotăririle celorlalţi, ajung în mod inevitabil să se 
dispreţuiască reciproc22. De aceea, gindeşte-te bine dacă eşti 
de acord cu mine, dacă crezi şi tu ceea ce cred eu şi dacă 
admitem ca principiu23 

i al discuţiei noastre faptul că este la fel de nelegitim 
să săvirşeşti o nedreptate, să răspunzi printr-o nedreptate 

celui care te-a nedreptăţit sau să faci rău din răzbunare celui 
ce ţi-a făcut rău. Or, poate eşti şi tu de altă părere şi nu 
admitem acelaşi principiu? Eu cred în acest principiu şi cred în el 


acum la fel ca altă dată. Tu însă, dacă nu-l mai accepţi, spune- 
mi, lămureşte-mă; iar dacă da, atunci ascultă ce decurge din el. 

CRITON îl accept, desigur, şi sînt de acord cu tine; te ascult. 

SOCRATE lată deci ce decurge; sau mai bine nu, să te întreb: 
cînd ai recunoscut faţă de cineva că un lucru este drept, trebuie 
să faci acel lucru sau trebuie, înşelînd, să te porţi altfel? 

CRITON Trebuie să-l faci. 

SOCRATE Atunci ia seama ce urmează de aici. Dacă plecăm 
de aici fără consimţămintul Cetăţii, oare nu cumva facem rău 
tocmai cui s-ar cuveni mai puţin? Mai sîntem oare consecvenţi 
cu ceea ce am admis că e drept? Sau nu? 

CRITON Sînt întrebări la care nu pot să-ţi răspund, Socrate, 
nu le înţeleg. 

SOCRATE la gîndeşte-te aşa. închipuie-ţi că, în clipa în care 
am fi gata să evadăm24 de aici (n-are importanţă cum numim 
fapta), ni s-ar înfăţişa Legile şi Cetatea25, şi ne-ar întreba: 
„Spune-ne, Socrate, ce ai de gînd să faci? Prin fapta pe care o 
pui la cale, crezi tu că faci altceva decit să lucrezi, atît cît atirnă 
de tine, la pieirea noastră, a Legilor şi a întregii Cetăți? Sau îţi 
închipui cumva că mai poate dăinui fără să se prăbuşească o 
cetate în care sentinţele date nu mai au nici o putere, ci îşi pierd 
autoritatea şi efectul prin voinţa unor persoane private?'. Ce 
vom răspunde, Criton, la aceste întrebări şi la altele ca acestea? 
Căci s-ar putea invoca, mai ales de către apărătorul ei oficial26, 
o mulţime de argumente în apărarea acestei legi pe care noio 
încălcăm şi care cere ca hotăririle date să-şi păstreze întreaga 
lor putere. Ce le vom spune? Le vom răspunde oare: „Cetatea 
ne-a făcut o nedreptate, a dat o sentinţă greşită?" 

CRITON Da, Socrate, sigur că aşa le vom răspunde! 

SOCRATE Dar dacă legile ar spune : „Bine Socrate, asta ne-a 
fost înţelegerea? N-am căzut noi de acord să respecţi orice 
hotărire a Cetăţii?". lar dacă, la vorbele acestea, ne-am arăta 
miraţi, s-ar putea preabine să stăruie aşa: „Nu te mira, Socrate, 
de ce-auzi, ci mai bine răspunde-ne, că doar e obiceiul tău să 
pui întrebări şi să aştepţi răspunsuri. la spune, cu ce ne-am 
făcut vinovate, noi şi Cetatea, faţă de tine, de cauţi să ne pierzi? 
Nu noi te-am adus pe lume? Nu prin mijlocirea noastră a luat 
tatăl tău pe mama ta şi ţi-au dat viaţă? Spune-ne desluşit: au 
vreun cusur în ochii tăi acelea dintre noi care consfinţesc 
căsătoria?". „Nici un cusur", ar fi răspunsul meu. „Atunci poate 


nu eşti mulţumit de legile după care ai fost şi tu crescut, 
privitoare la creşterea şi educaţia copiilor? Oare nu statorniceau 
ele un lucru bun poruncindu-i tatălui tău să te înveţe muzica şi 
gimnastica?"27. — „Ba da, le-aş spune eu". — „Atunci, după ce 
te-am adus pe lume, după ce le-am crescut si te-am instruit, 
poţi tu pretinde că nu eşti, laolaltă cu părinţii şi străbunii tăi, 
odrasla şi supusul nostru?28 Şi dacă e aşa, crezi oare că ai 
aceleaşi drepturi faţă de noi ca şi noi faţă de tine, că eşti 
îndreptăţit să te porţi cu noi cum ne purtăm noi cu tine? 
Vasăzică n-aveai aceleaşi drepturi cu tatăl tău sau cu stăpinul 
tău, dacă ai avut vreunul; nu puteai să-i faci ceea ce-ţi făcea el, 
nici să-i răspunzi cînd te ocăra, nici să-l loveşti cînd te lovea L 
aşa mai departe. Şi să-ţi fie îngăduite toate acestea faţă de ţara 
ta şi de legile ei? Astfel, cînd noi vrem să te dăm pieirii, socotind 
că aşa este drept, te crezi îndreptăţit la rîndul tău să ne dai 
pieirii, atît cît atîrnă de tine, pe noi, legile, şi ţara ta? Şi poţi 
susţine, sub pretext că eşti un om cu adevărat dedicat binelui, 
că, făcînd aşa, faci un lucru drept? Oare ai ajuns atît de înţelept 
încît să nu-ţi dai seama că ţara este mai presus de tatăl tău, şi 
de mama ta, şi de toţi străbunii tăi: mai vrednică de respect, 
mai augustă şi mai sfîntă? Că ea cîntăreşte mai greu atit în ochii 
zeilor, cît şi în ochii oamenilor cu judecată bună? (a trebuie, mai 
mult decît pe tatăl tău, să o respecţi, să II-O înfrunţi şi să-i faci 
pe plac chiar cînd e aspră cu tine; înduplecînd-o dacă poţi şi, 
dacă nu, făcînd ce-ţi porunceşte, răbdînd fără murmur orice 
suferinţă: să fii bătut, să fii închis, să pleci la război, unde te 
aşteaptă rănile sau moartea? Da, toate acestea trebuie făcute, 
căci binele constă în săvîrşirea lor: să nu te dai bătut, să nu te 
retragi, să nu-ți părăseşti rîndul, ci în război, la tribunal, 
pretutindeni, să faci ceea ce îţi poruncește cetatea şi patria. lar 
dacă nu, să-i arăţi, convingind-o, unde stă dreptatea. Căci nu e 
oare o nelegiuire să foloseşti violenţa faţă de mama sau de tatăl 
tău şi cu atît mai mult faţă de patria ta?" Ce vom răspunde la 
aceste vorbe, Criton? Vom da dreptate Legilor sau nu? 

CRITON Eu cred că le vom da dreptate. 

SOCRATE „Deci, Socrate" — ar putea continua Legile — 
„dacă spusele noastre sînt adevărate, gîndeşte-te că nu e drept 
să te porţi cu noi aşa cum eşti pe cale s-o faci. Căci noi, care te- 
am adus pe lume, te-am crescut şi te-am educat, care v-am 
făcut părtaşi, pe tine şi pe toţi ceilalţi cetăţeni, la tot binele de 


care sîntem în stare, tot noi proclamăm că orice atenian este 
liber ca — după ce a intrat în rîndul cetăţenilor29 şi ne-a 
cunoscut pe noi, Legile, precum şi rînduielile cetăţii — să plece 
oriunde, cu tot ce are, dacă nu îi sîntem pe plac. Nici una dintre 
noi, Legile, nu stă în calea nimănui şi nu opreşte pe nimeni să se 
ducă unde vrea: dacă vreunul dintre voi, cetăţenii, nu se împacă 
cu noi şi cu Cetatea, e liber să plece într-o colonie sau să se 
strămute ca metec30 în altă cetate, luînd cu sine tot ce e al său. 
Pe acela însă care, văzînd în ce chip împărţim dreptatea şi, 
îndeobşte, cum gospodărim Cetatea, rămîne aici, îl considerăm 
obligat, prin însuşi faptul rămiînerii lui, să asculte toate poruncile 
noastre, iar dacă nu li se supune, îl socotim de trei ori vinovat: 
pentru că ne nesocoteşte pe noi, care i-am dat viaţă, pe noi care 
l-am crescut şi, în sfîrşit, pentru că, deşi a acceptat de bună voie 
autoritatea noastră, el nici nu i se supune, nici nu se străduieşte 
să ne convingă că s-ar putea să fi greşit. Şi asta cu toate că noi 
nu-i impunem cu brutalitate hotăririle noastre, ci doar i le 
propunem, lăsîndu-i libertatea să aleagă între a ne îndupleca 
prin convingere sau a ne da ascultare: dar el nu face nici una, 
nici alta. lată la ce învinuiri te expui, Socrate, dacă duci la capăt 
ceea ce ai de gind; şi tu mai mult decit oricare altul" — „Dar 
pentru ce?", ar fi să întreb eu. lar ele mi-ar răspunde cu asprime 
— şi pe drept cuvînt — spunîndu-mi că eu, mai mult decit orice 
alt atenian, sînt legat prin înţelegerea încheiată cu ele. Şi 
probabil că ar continua: „Avem dovezi temeinice, Socrate, că şi 
noi şi Cetatea îţi eram pe plac; căci tu, mai mult decit toţi ceilalţi 
atenieni, nu ai li rămas neclintit în Atena, dacă nu ti-ar fi plăcut 
aici mai mult decit oriunde; tu nu ai plecat din cetate nici măcar 
pentru a asista la jocuri — ai fost o singură dată la Istm31, 
lipsind de aici doar cînd a trebuit să iei parte la campanii 
militare32; şi nici n-ai călătorit, aşa cum face toată lumea, nu te- 
a împins curiozitatea să cunoşti alte cetăţi sau alte legi33, ci te- 
ai mulţumit cu noi, legile de aici, şi cu Cetatea asta, care ţi-a 
fost atit de dragă încît noi, Legile ei, îţi păream minunate şi ai 
consimţit să trăieşti ca cetăţean sub autoritatea noastră şi ai 
trăit aici şi ai făcut copii. Şi încă ceva : în timpul procesului aveai 
putinţa, dacă ai fi vrut34, să obţii o condamnare la exil şi să faci 
atunci, cu voia Cetăţii, ceea ce te pregăteşti să faci acuma fără 
voia ei. Numai că pe atunci te lăudai că nu te superi dacă 
trebuie să mori şi, sînt chiar cuvintele laie, că preferi exilului 


moartea. lar acum vorbele rostite atunci nu te fac să roşeşti, nu- 
ţi mai pasă de noi, încerci să ne dai pieirii, purtîndu-te ca sclavul 
cel mai nemernic35. Acuma vrei să fugi, nesocotind învoiala 
dintre noi şi legămiîntul de a trăi potrivit rînduielilor noastre. Mai 
ales la aceasta să ne răspunzi: spunem sau nu adevărul cînd 
afirmăm că ai consimţit, în faptă, nu în vorbă, să trăieşti potrivit 
rinduielilor noastre?" Ce am putea răspunde, Criton, la asta? Ce 
altceva decit că au dreptate? 

CRITON Sîntem siliţi, Socrate, să le dăm dreptate. 

SOCRATE „Ce altceva faci tu acum", vor spune ele mai 
departe, „decit să calci învoiala dintre noi şi legămîntul tău de a 
ne respecta? Un legămiînt pe care l-ai făcut fără să fii silit, nici 
înşelat, nici nevoit să iei o hotărîre în pripă. Doar ai avut un 
răgaz de şaptezeci de ani în care erai liber să pleci de-aici dacă 
nu-ţi eram pe plac şi dacă învoiala noastră ţi se părea strimbă. 
Dar tu n-ai preferat nici Lacedemona, nici Creta, despre care nu 
pierdeai nici un prilej să spui că au legi foarte bune36, şi nici o 
altă cetate greacă sau barbară, şi n-ai ieşit din Atena nici cît ies 
şchiopii, orbii sau ceilalţi infirmi; într-atit ţie, mai mult decit 
oricărui alt atenian, ţi-a fost pe plac această cetate şi, nu încape 
îndoială, şi legile ei. Căci poate să-i fie pe plac cuiva o cetate, 
dar nu şi legile ei? lar acum să nu mai respecţi învoielile 
noastre? Nu, Socrate, le vei respecta dacă vrei să ne dai 
ascultare, şi nu te vei face de ris plecînd din Cetate. Gindeşte-te 
bine: dacă îţi calci legămiîntul şi te abaţi de la una din 
prescripţiile noastre, îţi vei aduce ţie vreun folos sau prietenilor 
tăi? în ce-i priveşte, ei vor risca să fie exilați, pierzîndu-şi şi ei 
Cetatea, sau să-şi piardă averea; asta e destul de sigur. Cit 
despre tine, să presupunem mai întîi că te vei adăposti într-una 
din cetăţile vecine, Teba37 sau Megara38 (care au, amîndouă, 
legi foarte bune39); pentru cei de acolo sosirea ta va însemna 
sosirea unui duşman al constituţiei lor şi toţi cei ce veghează 
asupra cetăţii te vor privi cu neîncredere, socotindu-te un 
stricător de legi; iar judecătorilor de aici le vei întări convingerea 
că te-au condamnat pe drept, căci cel care strică legile poate cu 
atit mai mult să-i strice atit pe tineri, cît şi pe oamenii cu slabă 
judecată. Şi ce-ai să faci atunci? Ai să fugi de cetăţile care au 
legi drepte şi de oamenii care duc o viaţă bine orînduită? Dar va 
mai fi aceea pentru tine o viaţă vrednică de-a fi trăită? Sau 
poate totuşi te vei duce la ei şi vei avea obrazul să le 


vorbeşti. . . dar ce să le spui oare? Ce spuneai şi aici, că pentru 
oameni lucrul cel mai preţios este virtutea, dreptatea, ordinea şi 
legea? Şi nu crezi oare că, din partea lui Socrate, o astfel de 
purtare va părea mai mult decit urîtă? Nu se poate să nu crezi. 
Dar nu, să zicem că, ducîndu-te departe de locuri ca acestea, ai 
să ajungi tocmai în Tesalia, la prietenii lui Criton; acolo înfloreşte 
neorînduiala, stricăciunea40 şi poate-or săte-asculte cu plăcere 
cînd le vei povesti ce caraghioasă a fost fuga ta din închisoare, 
cum ţi-ai schimbat înfăţişarea, punînd pe tine o sarică de 
piele41 sau cine ştie ce alte straie de fugar. Şi crezi că n-o să se 
găsească nici acolo nimeni care să te mustre că tu, un bătrîn cu 
zile numărate, te-ai încumetat să te agăţi cu-atita ruşinoasă 
lăcomie de viaţă încît să încalci legile cele mai înalte? Ori, poate, 
dacă nu vei supăra pe nimeni, o să fii lăsat în pace; dar dacă 
totuşi ai s-o faci, Socrate, cîte vorbe umilitoare pentru un om ca 
tine îţi va fi dat să auzi. Cum vei trăi? Te vei băga sub pielea 
unuia şi-a altuia, răbdîndu-i bunul plac? Şi ce-ai să faci acolo, în 
Tesalia, decit să stai pe la ospeţe, ca şi cum de asta te-ai fi dus 
pînă acolo : să iei masa? Şi-atuncea cum rămîne cu vestitele-ţi 
vorbiri despre dreptate, despre virtute în întregul ei? Dar poate 
ai să zici că vrei să trăieşti de dragul copiilor, ca să-i creşti şi să-i 
educi. Dar cum? îi vei lua cu tine în Tesalia, să-i creşti şi să-i 
educi acolo, nelipsindu-i nici de marele folos de-a fi făcut din ei 
nişte străini?42 Sau poate n-o să-i iei cu tine; şi atunci, rămaşi 
aici, crezi că vor fi crescuţi şi educați mai bine, chiar dacă tu nu 
eşti lîngă ei, dar eşti încă în viaţă? Căci de bună seamă prietenii 
tăi se vor îngriji de ei. Şi crezi că o vor face doar dacă pleci în 
Tesalia, iar dacă pleci la Hades43 nu? Ba da, nu-ncape îndoială, 
dacă e ceva de capul celor care-şi zic prietenii tăi. Haide, 
Socrate, ascultă de noi, sub ocrotirea cărora ai crescut şi nu 
pune nici pe copii, nici viaţa, nici altceva nimic mai presus de 
ceea ce e drept; numai aşa vei putea, odată ajuns la Hades. să 
te aperi în faţa celor ce cîrmuiesc acolo44. Căci ceea ce vrei tu 
să faci nu este lucrul cel mai bun, mai drept sau mai legiuit 
pentru tine sau pentru ai tăi, nici aici, nici dincolo. lar dacă 
părăseşti acum viaţa, nu o părăseşti vitregit de noi, Legile, ci de 
oameni; în schimb, dacă vei fugi din închisoare, răspunzind, 
înjositor, cu nedreptate la nedreptate şi cu rău la rău, 
nesocotind învoielile şi legămintele noastre şi aducînd rău cui se 
cădea mai puţin, adică ţie, alor tăi, ţării tale şi nouă, atunci 


mînia noastră te va urmări cît timp trăieşti, iar dincolo, surorile 
noastre, Legile lui Hades45, nu te vor primi cu blîndeţe, ştiind că 
tu, atit cît atîrna de tine, ai încercat să ne duci la pieire. Aşadar, 
te rugăm, nu asculta de Criton, ci de noi". 

Fii încredinţat, Criton, dragul meu prieten, că toate acestea le 
aud parcă aievea, aşa cum cei cuprinşi de extazul coribantic46 
aud zvonuri de flaut; ecoul acestor cuvinte răsună puternic în 
mine şi mă împiedică să mai aud şi altceva; aşadar, dacă vrei să 
spui ceva potrivnic lor, fii sigur că vorbeşti zadarnic. Totuşi, dacă 
vrei să stăruli, te ascult. 

CRITON Nu, Socrate, nu mai am nimic de spus. 

SOCRATE Atunci rămînă-aşa, iubite Criton, şi să facem cum 
am spus, pentru că Zeul ne călăuzeşte pe această cale. 


NOTE 


1 Prieten şi compatriot al lui Socrate. Vezi Apărarea, 33 e. 
împreună eu Platon, Critobul şi Apollodor, Criton se oferă ca 
garant pentru salvarea lui Socrate. Vezi Apărarea, 38 b. 

2 Subtitlul nu aparţine lui Platon, ci a fost adăugat de 
gramatici. Varianta adoptată este cea mai des întîlnită. 

3 Din cinci în cinci ani atenienii trimiteau o ambasadă 
religioasă la Delos care mulțumea zeului Apollo pentru 
reîntoarcerea lui Theseu şi a tovarăşilor săi în patrie, după 
uciderea Minotaurului. Cît timp dura această călătorie, legea 
interzicea executarea pedepsei cu moartea. Vezi Phaidon, 58 b; 
Xenofon, Memorab., IV. 8, 2. 

4 Promontoriu în sudul Atticii, greu de depăşit de corăbieri 
din cauza vînturilor potrivnice. Vezi Phaidon, 58 c. 

5 Cei Unsprezece magistrați aleşi anual, care executau 
sentinţele penale şi supravegheau închisorile. Vezi Apărarea, 37 
c, 39 c; Phaidon, 59 c. 

6 Cei vechi considerau că tot ce visau după miezul nopţii 
este adevărat. Vezi Phaidon, 60 e, 61 b. 

7 Homer, lliada, IX, 363. în versiunea românească a lui 
G. Murau, Bucureşti, 1967, citatul apare la v. 358. Sînt cuvintele 
cu care Ahile îl ameninţă pe Agamemnon că va părăsi lupta, 


plecînd acasă. La Platon persoana verbului este modificată. 

8 Ideea apare dezvoltată în Hippias minor, unde Socrate 
demonstrează că a fi capabil să săvirşeşti un lucru presupune nu 
numai cunoaşterea acestuia, ci şi a contrariului său. 

9 Delatori publici care la început denunţau contrabanda cu 
smochine (gr. ovkoc), apoi, prin abuz, deveniseră calomniatori 
de meserie. 

10 Tineri tebani, discipoli ai lui Socrate, interlocutori ai 
acestuia în Phaidon. Se pare că au scris ei înşişi dialoguri în 
manieră socratică. 

Se păstrează unul singur — intitulat níva — Tabloul — şi 
este atribuit lui Cebes. 

11 Aluzie la pledoaria lui Socrate. Vezi Apărarea, 37 c—e. 

12 Tesalia, regiunea nordică a Greciei continentale. 

13 Socrate a avut trei fii: Lamprocles, Sophroniscos şi 
Menexenos, dintre care primii doi erau încă mici la moartea 
acestuia. 

14 întregul proces este comparat de Criton cu 
momentele principale ale unei drame compuse din: intrarea 
actorilor, agonul şi deznodămîntul. După părerea lui, nimeni nu 
a presimţit finalul tragic al acestei „piese“ pe care Socrate ar fi 
putut să-l evite, dacă se exila de bună voie şi angaja un logograf 
care să-i scrie pledoaria. 

15 Fraza are şi un ton ironic. Se scoate în evidenţă faptul 
că „Opinia celor mulţi" era unul dintre subiectele curente în 
conversațiile socratice. Vezi 47 c—d, 48 a—b. 

16 Socrate se referă la un principiu asupra căruia revine 
cu insistenţă şi în alte dialoguri; vezi Apărarea, 29 d — 30 b; 
Phaidon, 82 d, 107 c, 115 b. 

17 Sufletul. 

18 Interpretarea pasajului este controversată. Vezi 
discuția asupra lui în Nota introductivă a dialogului, p. 55. Am 
ales soluția propusă în ed. lui C. Cron, Platons Verteidigung des 
Sukrates und Kriton, Leipzig, 18653 — identică cu cea din ed. lui 
E. Ferrai, Platone, Il Crilone, Torino, 19412 — după care numai 
cel ce a dobîndit cunoaşterea principiilor esenţiale într-un 
anumit domeniu a atins o cunoaştere adevărată; el se identifică 
cu această cunoaştere, o reprezintă, este singurul capabil să o 
exprime. 

19 Vezi 46 d, 47 a. 


20 Vezi 46 b. 

21 Din ceea ce urmează rezultă că Socrate nu se referă 
numai la discuţia de faţă, ci şi la alte convorbiri pe care le avea 
în mod obişnuit cu Criton. 


22 Despre opiniile divergente ale oamenilor vezi Gorgias, 
474 e sq. 

23 în greceşte ápxń, punct de plecare, principiu. 

24 Termenul grecesc &noâiSpăokew are o întrebuințare 


specifică: el denumeşte fuga unui sclav sau dezertarea unui 
soldat. Acest act înseamnă încălcarea legii şi implicit comiterea 
unei nedreptăţi. 

25 Personificarea legilor şi a statului era un procedeu 
frecvent în discursurile judiciare şi politice. Acest dialog imaginat 
de Socrate este cunoscut sub numele de „prosopopeea legilor" 
şi a fost imitat de Cicero în primul discurs împotriva lui Catilina. 

26 Cînd se propunea abrogarea unei legi, atenienii 
înscenau un proces în care un avocat public apăra legea 
existentă în faţa adunării poporului. 

27 Muzica şi gimnastica erau disciplinele fundamentale în 
formarea unui tînăr. Vezi Statal, II, 376 b sq.; III, 403 c sq. 

28 Principiul tradiţional conform căruia cetăţeanul era 
sclavul cetăţii-stat s-a modificat odată cu mişcarea sofiştilor 
care protestau, conside- rîndu-l drept o anulare a individului. 

29 Este vorba de jurămiîntul prin care tinerii, la vîrsta de 
optsprezece ani, înainte de a face serviciul militar, primeau 
drepturi cetăţeneşti depline. 

30 Străin stabilit într-o cetate. Majoritatea metecilor se 
ocupau cu meşteşugurile sau comerţul şi au contribuit în mare 
măsură la ridicarea economică a cetăților. Ei s-au bucurat de o 
protecţie deosebită din partea oraşului Atena, care le-a acordat 
drepturi aproape egale ca şi cetăţenilor ei, sporindu-şi astfel 
faima prin cîteva nume ca: Aristotel, Lysias, Isaios, pictorul 
Zeuxis, Hippodamos — constructorul Pireului. Aici este vorba de 
dreptul de strămutare în orice cetate care nu este colonie a 
Atenei. 

31 Jocurile Istmice, denumite astfel după Istmul de 
Corint, singura cale de comunicare terestră între Peloponez şi 
partea de nord a Greciei. 

32 Socrate a participat, ca hoplit, la trei campanii militare: 
Potideea (429 î.e.n.), Delion (424 î.e.n.) şi Amphipolis (422 


î.e.n.). 

33 Se spune că Socrate ar fi fost invitat să se stabilească 
la curtea lui Archelaos, regele Macedoniei, unde fuseseră 
găzduiţi şi poeţii Euripide şi Agathon. 

34 Vezi Apărarea, 37 c. 

35 Vezi nota 24. 

36 Din această afirmaţie pusă pe seama lui Socrate răzbate 
de fapt admiraţia lui Platon pentru regimurile oligarhice ale 
Cretei şi  Lacedemonei (celălalt nume dat Spartei). 
Superioritatea acestor constituţii faţă de cea ateniană, 
democratică, ar izvori din trăsăturile morale ale dorienilor, 
strămoşii comuni ai celor două state. Ideea mai apare în 
Xenofon, Amintiri despre Socrate, Ill, 5, IV, 4, unde acesta 
admiră sistemul spartan de educare al tinerilor în spiritul unei 
supuneri totale faţă de legea cetăţii. 

37 Capitala Beoţiei. Simmias şi Cebes erau tebani; vezi 45 b. 

38 Oraş situat pe drumul care lega Atena de Corint. A jucat 
un rol important în perioada colonizării greceşti. De aici se 
trăgea Euclide socraticul (vezi Phaidon, 99 a), care, după 
moartea lui Socrate, a revenit în patrie împreună cu alţi 
discipoli, printre care şi Platon, înfiinţind şcoala filosofică din 
Megara. 

39 Ambele cetăţi aveau un regim oligarhic temperat şi 
manifestau simpatie faţă de constituţia spartană. 

40 Nobilii tesalieni erau bogaţi şi ospitalieri, dar aveau 
reputaţia unor oameni violenţi şi desfrînaţi. Vezi Menon, 70 a—d, 
unde Socrate îi ironizează pentru aceste defecte. Despre 
trăsăturile morale şi politice ale tesalienilor, vezi Xenofon, 
Anabasis, Il, 6, 21; Demostene, Olintica, |, 22. 

41 Portul obişnuit al sclavilor sau al țăranilor. 

42 în original textul este de o ironie violentă. Durerea pe 
care o resimțea un grec atunci cînd era departe de pămîntul său 
sau trebuia să se despartă de locurile natale apare clar în 
numeroase pasaje din literatura elenă (dintre acestea vezi 
Odiseea, l, 58, IX, 27 sq., XX. 99; Euripide, Electra, 1311 sq., 
Fenicienele, 388 sq.). 

43 Lumea morților. Hades este de fapt numele zeului 
care, alături de Persephone, soţia sa, stăpîneşte tărîmul 
umbrelor. 

44 Vezi Apărarea, 41 a. 


45 Legile nescrise, eterne, care judecă conştiinţa 
oamenilor. Vezi invocaţia pe care le-o adresează Antigona în 
Oedip rege, v. 453 sq. 

46 Preoţi ai zeiţei frigiene Cybele, care îşi însoțeau ritualul 
orgiastic cu dansuri violente acompaniate de flaut. 

Starea de transă in care intrau în timpul ritualului se refăcea 
ori de cîte ori auzeau sunetul aceleiaşi muzici. 


